b"\n_START_ARTICLE_\nJosep Moix i Reg\xc3\xa0s\n_START_SECTION_\nBiografia\n_START_PARAGRAPH_\nMoix era teixidor d'ofici i fou dirigent del Sindicat de la Ind\xc3\xbastria T\xc3\xa8xtil de Sabadell dins la CNT. El 1926 hagu\xc3\xa9 de marxar a l'Argentina, per la persecuci\xc3\xb3 de la dictadura de Miguel Primo de Rivera. El 1929 torn\xc3\xa0 a Sabadell i es va fer c\xc3\xa0rrec de la secretaria de la Federaci\xc3\xb3 Local de Sabadell. _NEWLINE_En el Congr\xc3\xa9s de la CNT del juny del 1931, celebrat a Madrid, s'aline\xc3\xa0 amb la posici\xc3\xb3 trentista, oposada a la tend\xc3\xa8ncia anarquista sostinguda per la Federaci\xc3\xb3n Anarquista Ib\xc3\xa9rica (FAI). Aix\xc3\xad el maig del 1932, la Federaci\xc3\xb3 Local de Sabadell deix\xc3\xa0 de pagar la seva contribuci\xc3\xb3 a la direcci\xc3\xb3 confederal, per la qual cosa Moix fou expulsat del sindicat. El maig del 1933 particip\xc3\xa0 en la constituci\xc3\xb3 dels anomenats Sindicats d'Oposici\xc3\xb3 (dissidents de les tesis de la FAI), per\xc3\xb2 tamb\xc3\xa9 xoc\xc3\xa0 contra les idees anarco-sindicalistes d'aquests. Particip\xc3\xa0 en els fets del sis d'octubre de 1934, i s'hagu\xc3\xa9 d'exiliar de nou. En tornar ja s'havia arrenglerat amb el socialisme, s'afili\xc3\xa0 a la Uni\xc3\xb3 General de Treballadors (UGT) i al Partit Socialista Unificat de Catalunya (PSUC)._NEWLINE_Dins la tasca sindical aconsegu\xc3\xad que moltes agrupacions locals s'incorporessin a la UGT, de forma que durant la guerra, el sindicat socialista va experimentar el seu major creixement a la regi\xc3\xb3 barcelonina. Fou president del Comit\xc3\xa8 Local Antifeixista de Sabadell, c\xc3\xa0rrec des del qual acced\xc3\xad a l'alcaldia del 1936 al 1938. Fou tamb\xc3\xa9 director general de Treball al Principat i l'abril del 1938 fou nomenat ministre de Treball al govern espanyol dirigit per Juan Negr\xc3\xadn. El febrer del 1939, acabada la guerra civil espanyola, marx\xc3\xa0 a Alacant i d'ac\xc3\xad a Fran\xc3\xa7a i, en arribar el torn d'aquesta, pass\xc3\xa0 a M\xc3\xa8xic. Despr\xc3\xa9s de la Segona Guerra Mundial torn\xc3\xa0 a Fran\xc3\xa7a, i el 1949 substitu\xc3\xad Joan Comorera com a secretari general del PSUC. El 1953 les autoritats franceses l'expulsaren en mig d'una campanya anticomunista. Llavors s'instal\xc2\xb7l\xc3\xa0 a Praga. El 1956 deix\xc3\xa0 la secretaria a Gregori L\xc3\xb3pez Raimundo per ocupar la presid\xc3\xa8ncia del partit, c\xc3\xa0rrec que va ocupar fins a la seva mort."